Λιβανέζικο πιλάφι με σταφίδες και κουκουνάρια
Αυτό το γλυκοφάγωτο μοσχοβολιστό πιλάφι που φτιάχνουν παραδοσιακά σε όλη τη Μέση Ανατολή γίνεται πανεύκολα με υλικά που έχουμε στο σπίτι μας.
1 1⁄2 φλιτζ. τσαγιού ρύζι μπασμάτι, 1 μεγάλο ξερό κρεμμύδι, ψιλοκομμένο, 1/2 φλιτζ. τσαγιού κουκουνάρια, 1 φλιτζ. τσαγιού σταφίδες μαύρες, 1 ξυλάκι κανέλας, 1 κουτ. γλυκού σπόροι κόλιανδρου, 3 μπαχάρια, 2 κάψουλες καρδάμωμο, 5 ίνες κρόκου Κοζάνης, 2 κουτ. σούπας βούτυρο, ιδανικά πρόβειο + λίγο ακόμη, για το σκεύος, αλάτι, φρεσκοτριμμένο πιπέρι
Για το λιβανέζικο πιλάφι με σταφίδες και κουκουνάρια σε μια κατσαρόλα ζεσταίνουμε το βούτυρο σε μέτρια φωτιά και σοτάρουμε το ρύζι με το κρεμμύδι για 10 (!) λεπτά, ανακατεύοντας. Ρίχνουμε τα κουκουνάρια και τα καβουρδίζουμε για 3 λεπτά, μέχρι να χρυσίσουν. Προσθέτουμε τις σταφίδες, τα μπαχαρικά και περίπου 3 1⁄2 φλιτζάνια ζεστό νερό. Μόλις πάρει βράση, χαμηλώνουμε τη φωτιά και μαγειρεύουμε χωρίς καπάκι για 15 λεπτά ή μέχρι το ρύζι να πιει το νερό του. Πετάμε τα μπαχαρικά (τα βρίσκουμε εύκολα, γιατί έχουν ανεβεί στην επιφάνεια) και αδειάζουμε το πιλάφι σε μια μέτρια φόρμα του κέικ, βουτυρωμένη.Σκεπάζουμε με πετσέτα για 5 λεπτά, για να απορροφήσει τους υδρατμούς και να γίνει το ρύζι σπυρωτό και αφράτο, και σερβίρουμε αναποδογυρίζοντας σε πιατέλα.
Κουκουνάρι,Ρύζι,Σταφίδες